דוד דבית הלל

רבי דוד דבית הלל (1789 - 3 ביוני 1845) היה נוסע יהודי בן המאה ה-19 שערך מסע מארץ ישראל להודו.

חייו ומסעותיו
רבי דוד דבית הלל, יהודי ליטאי, מצאצאי רבי הלל ב"ר נפתלי הירץ מחבר ספר "בית הלל" (דיהרנפורט תנ"א 1691) על השולחן ערוך, עלה מווילנה לארץ ישראל בשנת 1815 כחלק מעליית תלמידי הגר"א, והתיישב בצפת. 

ב-1824 יצא למסע ברחבי ארץ ישראל ולאחר מכן פנה מזרחה דרך סוריה, כורדיסטן, ארם נהריים, המפרץ הפרסי והודו. כעבור 5 שנים מתחילת מסעו הגיע להודו, שם שהה ארבע שנים במהלכן הדפיס בעיר מדרס קיצור מספר תיעוד מסעותיו בשפה האנגלית וכתב בהרחבה על קהילת בני ישראל (הודו). לאחר מכן חזר לארץ ישראל דרך מצרים. ב-1838 שהה בירושלים וסייע לנוסע אדוארד רובינסון. ב-1840 נשלח לקושטא כדי לסייע בשחרור היהודים בעלילת דמשק. ב-1845 הגיע פעם נוספת להודו, ובשבט תר"ו (1846) נפטר ונקבר בהודו, מצבתו מצויה היום במוזיאון נוצרי בקוצ'ין, הודו.

זכרונותיו
בשנת 1939 מצא אברהם יערי עותק מהספר באנגלית ויחד עם ד"ר ולטר יוסף פישל הדפיס חלקים ממנו בתרגום לעברית, השפה המקורית בה נכתב הספר. פרק נוסף על המסע בהודו תורגם ב-1952 עבור הספר "בני ישראל" שהודפס על ידי הרבנות הראשית לישראל.

בהקדמה לספר מציין המחבר שבניגוד לנוסעים אחרים ששהו בכל מקום זמן קצר בלבד, הוא נהג לשהות בכל מקום בו ביקר זמן ממושך, עובדה שאפשרה לו לעמוד על מצבם של בני המקום ועל אופיים ומנהגיהם: 

בתיאור מסעותיו מתאר דוד דבית הלל את מה שראה בעיניו, שמועות ומסורות שונות ששמע, את מספר הנפשות בכל מקום, את מנהגי הקהילות היהודיות ואת יחסן עם שכניהן. נושא נוסף המופיע בספרו הוא החיפוש אחר מקום הימצאם של עשרת השבטים ועדויות על גורלם, נושא בו התעסקו אנשים נוספים בני אותה תקופה. עדויותיו משמשות מקור חשוב לחקר היישוב היהודי בארץ ישראל ובקהילות המזרח במאה ה-19. תיאוריו הם התיאורים היחידים של נוסע יהודי בארץ ישראל ברבע הראשון של המאה ה-19, וחשיבותם גם במניין המדויק של מספר היהודים בארץ ישראל באותה תקופה. לדבריו, היו בארץ 5835 משפחות של יהודים, שהם כ-27,000 נפשות, כאשר הריכוזים הגדולים הם בירושלים (3000) ובצפת (2000). 

אברהם יערי תיאר את עבודתו של דוד דבית הלל: .

זיכרונותיו שפורסמו
 The Travels of Rabbi David d'Beth Hillel: from Jerusalem, through Arabia, Koordistan, Part of Persia, and India to Madras, Madras: 1832.  (הספר בגוגל ספרים)
 Unknown Jews in unknown lands: the travels of Rabbi David d'Beth Hillel (1824-1832), Edited with an introd. and notes by Walter J. Fischel, New York: Ktav Pub. House, 1973. 

תרגום לעברית:
 מסעות ר’ דוד דבית הלל / החזירם למקורם והוסיף מבוא והערות: אברהם יערי, ירושלים: [חמו"ל], תרצ"ט.
 —, "מסעות ר' דוד דבית הלל", סיני, כרך ד' (תרצ"ט), עמ' כ"ו-נ"ג.
 מסע לכורדיסתאן פרס ובבל: מתוך ספר המסעות של ר’ דוד דבית הלל (1832) / תורגם והוצא לאור עם הערות על ידי ו"י פישל, ירושלים: דפוס העברי, תרצ"ט.

לקריאה נוספת
 Walter J. Fischel, “David d'Beth Hillel: An Unknown Jewish Traveller to the Middle East and India in the Nineteenth Century", Oriens, Vol. 10, No. 2 (Dec. 31, 1957), pp. 240-247. 

קישורים חיצוניים


 The Travels of Rabbi David d'Beth Hillel: from Jerusalem, through Arabia, Koordistan, Part of Persia, and India to Madras, Madras: 1832, on Google Books

הערות שוליים

קטגוריה:אנשי עליות קדומות לארץ ישראל
קטגוריה:נוסעים
קטגוריה:עולים לארץ ישראל בשנים 1800–1881
קטגוריה:ילידי 1789
קטגוריה:נפטרים ב-1845
קטגוריה:כותבי ספרי מסע בארץ ישראל